b"\n_START_ARTICLE_\nPablo Molano Romero\n_START_SECTION_\nOrigen i fam\xc3\xadlia\n_START_PARAGRAPH_\nPablo Molano venia d'una fam\xc3\xadlia colombiana molt polititzada. Un dels seus avis era del Partit Comunista i tenia relacions amb les FARC. Un tiet seu, Jaime Bateman Cay\xc3\xb3n, va fundar l'M19, on es van con\xc3\xa8ixer els seus pares. Una altra tieta tamb\xc3\xa9 es va casar amb un membre de l'M19. Jaime Bateman va morir el 1983 en un accident aeri quan es dirigia a les converses de pau. El seu pare va estar a la pres\xc3\xb3 i la seva mare va haver de sortir de Col\xc3\xb2mbia amb una ordre de crida i cerca de la policia. El seu avi va fundar Uni\xc3\xb3 Patri\xc3\xb2tica, un partit pol\xc3\xadtic que va ser durament reprimit pels paramilitars, les forces de seguretat i els narcotraficants. Fugint d'aquesta repressi\xc3\xb3, Pablo Molano arriba a Barcelona.\n_START_SECTION_\nActivisme\n_START_PARAGRAPH_\nA Barcelona Pablo Molano va participar, entre d'altres, als seg\xc3\xbcents col\xc2\xb7lectius: Promoci\xc3\xb3 d'Habitatge Realment P\xc3\xbablic, Okupem les Ones, les lluites estudiantils contra el pla Bolonya, el Moviment del 25, l'okupaci\xc3\xb3 de la seu del banc Banesto de la pla\xc3\xa7a Catalunya, l'organitzaci\xc3\xb3 de la vaga general del 29 de setembre de 2010, la Universitat Lliure La Rimaia, la Casa de la Vaga de la Via Laietana, l'acampada del 15-M a la pla\xc3\xa7a Catalunya, la vaga general del 29 de mar\xc3\xa7 de 2012 i a la gestaci\xc3\xb3 dels col\xc2\xb7lectius Rereguarda en Moviment i l'Ateneu La Base del Poble-sec.\n_START_SECTION_\nComiat\n_START_PARAGRAPH_\nCentenars de persones van passar per la vetlla instal\xc2\xb7lada a l'Ateneu La Base, on s'hi van fer parlaments i actuacions musicals. M\xc3\xa9s de quatre-centes persones van acompanyar el f\xc3\xa8retre en process\xc3\xb3 des del Poble-sec fins al crematori del cementiri de Montju\xc3\xafc. Una bandera roja i negra sobre el ta\xc3\xbct i la lectura del discurs d'homenatge a Durruti, Ascaso i Ferrer i Gu\xc3\xa0rdia que va fer l'anarcosindicalista Joan Garc\xc3\xada Oliver l'any 1937 van palesar les seves fortes conviccions pol\xc3\xadtiques. El dissabte 20 de febrer de 2016 una manifestaci\xc3\xb3 de comiat il va retre homenatge._NEWLINE_L'any 2018 el fil\xc3\xb2sof Santiago L\xc3\xb3pez Petit va publicar el llibre El gesto absoluto, inspirat en Pablo Molano, sobre la necessitat de fer de la vida una vida pol\xc3\xadtica i el car\xc3\xa0cter pol\xc3\xadtic de la mort."